O tânără a ajuns la spital, după ce, la o trecere de pietoni din Timișoara, a încercat să traverseze în fugă și l-a luat prin surprindere pe un șofer care nu a mai apucat să oprească.
Tânăra de 21 de ani, studentă din Tunisia, a ajuns la spital, pentru îngrijiri, dar nu este în stare gravă.
Femeia a vrut să traverseze în fugă, fără să se asigure, s-a lovit de maşina aflată în mişcare şi a căzut lângă bordură.
Până la finalizarea anchetei, poliţiştii au deschis un dosar penal in rem, pentru vătămare corporală din culpă.
Poliţia Rutieră le recomandă conducătorilor auto ca în condiţiile unui carosabil umed sau acoperit cu zăpadă, să ruleze cu viteză redusă, adaptată condiţiilor de drum, să-şi sporească atenţia şi să adopte o manieră calmă la volan, fără să bruscheze comenzile vehiculului. Fiecare manevră în trafic trebuie să fie efectuată numai după o temeinică asigurare.